**Informatīvais ziņojums “Par atbalstu tautsaimniecības nozarēm stratēģiski svarīgu zinātnisko institūtu attīstībai, kuru vērtējums ir zemāks par atzīmi “4””**

Izglītības un zinātnes ministrija (turpmāk – ministrija) ir sagatavojusi informatīvo ziņojumu “Par atbalstu tautsaimniecības nozarēm stratēģiski svarīgu zinātnisko institūtu attīstībai, kuru vērtējums ir zemāks par atzīmi “4”” (turpmāk – informatīvais ziņojums) saskaņā ar Ministru kabineta 2014.gada 19.augusta sēdes protokola Nr.44 47.§ 14.punktu. Šajā protokolā ministrijai uzdots kopīgi ar Zemkopības ministriju un Finanšu ministriju sagatavot priekšlikumus, lai paredzētu atbalstu tautsaimniecības nozarēm stratēģiski svarīgu zinātnisko institūtu attīstībai, kuru vērtējums ir zemāks par atzīmi "4".

Ministrija lūdza Zemkopības ministriju sniegt priekšlikumus par atbalsta iespējām Latvijas valsts mežzinātnes institūta „Silava” (turpmāk – Silava) attīstības nodrošināšanai norādot konkrētus nozares finansējuma avotus. Vienlaikus ministrija lūdza Finanšu ministrijai sniegt priekšlikumus par iespējamajiem finansējuma avotiem stratēģiski svarīgu nozaru institūtu atbalstam no ES fondu līdzekļiem.

Zemkopības ministrija uzskata, ka Latvijas valsts mežzinātnes institūta „Silava” ir tautsaimniecības nozarei stratēģiski svarīgs zinātniskais institūts un tas ir jāatbalsta no ministrijas pārvaldītajiem finanšu līdzekļiem, tostarp, bāzes finansējuma un struktūrfondu līdzekļiem, tādā pašā mērā, kā zinātnes starptautiskajā novērtējumā „4” un „5” saņēmušie zinātniskie institūti.

Finanšu ministrija norāda, ka ES fondu 2007.-2013.gada plānošanas perioda noslēgumā ir paredzēts atbalsts zinātnisko institūciju konsolidācijai ap Latvijas zinātnes starptautiskajā izvērtējumā ar 4 un 5 novērtētajām zinātniskajām institūcijām un universitātēm kā zināšanu centriem Eiropas Savienības struktūrfondu darbības programmas „Uzņēmējdarbība un inovācijas” 2.1.1.pasākuma „Zinātne, pētniecība un attīstība” 2.1.1.3.3. apakšaktivitātes “Zinātnisko institūciju institucionālās kapacitātes attīstība” (turpmāk – aktivitāte 2.1.1.3.3) ietvaros. ES fondu jomā netiks paredzēts mehānisms diferencētai zinātnisko institūciju finansēšanas kārtībai.

Ministrija norāda, ka tās piešķirtajā budžetā nav līdzekļu, lai papildus atbalstītu tautsaimniecības nozarēm stratēģiski svarīgo zinātnisko institūtu attīstību, kuru vērtējums ir zemāks par atzīmi “4”. Ministrija informē, ka ja Silava vēlas pretendēt uz finansējumu aktivitātes 2.1.1.3.3 ietvaros, tad Silavai ir jāapvieno resursi ar kādu no nozares institūtiem kurš starptautiskajā izvērtējumā ir novērtētas ar 4 vai 5 jeb ar kādu no universitātēm kā zināšanu centru. Saskaņā ar Ministru kabineta 2014.gada 29.jūlija (prot. Nr.39 10.§) rīkojumu Nr.381 “Grozījumi darbības programmas "Uzņēmējdarbība un inovācijas" papildinājumā” aktivitātes 2.1.1.3.3 atbalstāmās darbības ir tādas, kas saistītas ar Latvijas viedās specializācijas stratēģijas un zinātnes ārējā izvērtējuma rekomendāciju ieviešanu – zinātnisko institūciju attīstības stratēģiju izstrāde un strukturālo reformu īstenošana; institūciju apvienošanās juridiskās bāzes un plānu izstrāde; apvienošanās un reorganizācijas pasākumu ieviešanas atbalsts un zinātnisko institūciju resursu vadības sistēmas pilnveide.

Minētajām aktivitātēm indikatīvi plānots finansējums 9 milj. EUR Eiropas Savienības struktūrfondu darbības programmas „Uzņēmējdarbība un inovācijas” ietvaros plānošanas periodā 2007.-2013.gadam.

ES fondu plānošanas perioda 2007.-2013.gadam ieguldījumi aktivitātes 2.1.1.3.3 ietvaros tiks piešķirti saskaņā ar šādiem principiem:

Ieguldījuma saņēmējs ir zinātniskā institūcija, kas ir izstrādājusi rīcības plānu ārējā novērtējuma rekomendāciju ieviešanai, kuru ir apstiprinājusi institūcijas lēmējvara, ministrija un nozares ministrija un kurš ir vērsts uz Zinātnes, tehnoloģijas attīstības un inovācijas pamatnostādnēs 2014.-2020. gadam (apstiprinātas ar Ministru kabineta 2013.gada 28.decembra rīkojumu Nr.685) ietvertās Latvijas Viedās stratēģijas politikas uzstādījumu īstenošanu un demonstrē virzību uz 1) resursu konsolidāciju, 2) zinātniskās darbības ciešāku sasaisti ar mācību procesu un industriju, t.sk.:

* 1. institūcija (vai tās ietvaros konsolidētās struktūrvienības) nodarbina vismaz 25 zinātniskā personāla, ar nosacījumu, ka slodze katram personāla pārstāvim ir vismaz 10 stundas nedēļā;
	2. institūcija (vai tās ietvaros konsolidētās struktūrvienības) paredz resursu konsolidāciju ap struktūrvienībām, kas starptautiskajā izvērtējumā ir novērtētas ar 4 vai 5, universitātēm kā zināšanu centriem, vai arī ir ap tām struktūrvienībām, kas ir novērtētas visaugstāk;
	3. ietver risinājumus institūcijas zinātniskā un akadēmiskos amatos ievēlētā personāla kvalifikācijas kritēriju paaugstināšanai, t.sk. kritēriji pētnieka un vadošā pētnieka un/vai asociētā un pilna profesora statusa iegūšanai ietver prasības par oriģinālu zinātnisko publikāciju, ārvalstu un/vai industrijas finansējuma piesaisti un doktorantu un maģistrantu sagatavošanu;
	4. ietver risinājumus zinātniskā un akadēmiskos amatos ievēlētā personāla attīstībai un atjaunotnei;
	5. stratēģisko apvienību izveides pasākumi ir vērsti uz zinātnes – industrijas – augstākās izglītības sadarbības platformas izveidi un unikālas Baltijas un/vai Eiropas nozīmes infrastruktūras atjaunotni un attīstību.

ES struktūrfondu plānošanas periodā 2014.-2020.gadam tiks turpināts atbalsts zinātnes institucionālās izcilības attīstībai, veiktspējas un pārvaldības efektivitātes uzlabošanai, izvērtējuma rekomendāciju turpmākai ieviešanai un mērķtiecīgiem zinātnes resursu telpiskas un funkcionālas koncentrācijas pasākumiem. Šis atbalsts tiks prioritāri virzīts tām zinātniskajām institūcijām, kuras institucionālās izcilības pasākumus būs sākušas īstenot jau šajā plānošanas periodā un uzrādīs reālus rezultātus. Minētajām aktivitātēm indikatīvi plānots finansējums 15 milj. EUR.

 Līdz ar to, lai Silava iegūtu papildus atbalstu kā tautsaimniecības nozarei stratēģiski svarīgs zinātniskais institūts, ministrija aicina Silavu apvienot resursus ar kādu no nozares institūtiem kurš starptautiskajā izvērtējumā ir novērtētas ar 4 vai 5 jeb ar kādu no universitātēm kā zināšanu centru.

Iesniedzējs:

Izglītības un zinātnes ministre I.Druviete

Vizē:

Valsts sekretāre – S.Liepiņa

 Agrita Kiopa

|  |
| --- |
| (par projektu atbildīgās amatpersonas vārds un uzvārds) |
| Izglītības un zinātnes ministrijas Augstākās izglītības, zinātnes un inovāciju departamenta direktore |
| (amats) |
| 67047996; fakss: 67047996 |
| (tālruņa un faksa numurs) |
|  zireforma@izm.gov.lv |
| (e-pasta adrese) |

13.10.2014.

764

K.Karolis, 67047996

Kaspars.Karolis@izm.gov.lv